108 comerços i establiments de Carcaixent participen de la campanya de dinamització de Nadal
29 de Noviembre de 2019

Carcaixent

L’Ajuntament de Carcaixent i els comerços i establiments de la localitat han unit esforços per a preparar la campanya «Aquest Nadal Festes VIP», amb la qual es pretén fomentar la realització de compres nadalenques i dinamitzar l’oci a la ciutat. La regidora de comerç, Sara Diert i l’Alcalde de Carcaixent, Paco Salom, juntament amb representants dels eixos comercials de la ciutat han presentat este matí les línies generals de tota la programació prevista per a fomentar el comerç i el dinamisme urbà de la ciutat durant el mes de desembre i fins al dia de Reis.

108 comerços s’han unit per a preparar una ambiciosa campanya que començarà el proper 5 de desembre amb una «Festa Encesa de Nadal» que comptarà amb una espectacular cavalcada d’éssers de llum que recorrerà tots els eixos comercials de la localitat. Els establiments participants estaran decorats amb 1.000 ciris i oferiran degustacions de mistela i dolços durant tota la vesprada. En finalitzar, es dispararà un castell de focs artificials a la plaça Major i es procedirà a l’encesa de llums que decoraran els carrers de Carcaixent durant les festes nadalenques.

Per a la resta de dies hi han preparades festes de dinamització en cadascun dels eixos comercials de la localitat, Mercat (14 i 23 de desembre), Germanies (20 de desembre), Vidal Canet (21 de desembre, matí), Julià Ribera (21 desembre, vesprada), Ramon y Cajal (27 de desembre) on s’han preparat propostes diferents en amb tallers, animació infantil, música en directe, degustacions entre moltes altres coses més. Per tal d’animar a la participació dels i les més menudes, s’han preparat 8.000 polseres de tela que es repartiran en els centres escolars i els comerços adherits de la campanya.

Altra de les iniciatives que s’organitza des de la regidoria es la passejada pels aparadors decorats nadalencs, on les xiquetes i xiquets del consell de l’Infància i de la Joventut seran els protagonistes de valorar elements de la decoració com la innovació, decoració, o simpatia. Els comerços que participen en la decoració dels aparadors se’ls convidarà en un taller de creativitat, marketing i aparadorisme com agraïment al seu esforç. A banda, l’associació comercial ASSECA ha organitzat de nou el Concurs d’il·luminació de façanes i balcons i la campanya «ASSECA et regala per Nadal», que sortejarà regals i viatges entre les totes les persones que realitzen les seues compres en els establiments associats.

Sara Diert, regidora de Comerç, ha volgut destacar que la que hui es presentava, era la campanya de dinamització comercial més ambiciosa que ha acollit Carcaixent. Així ha explicat que que cada eix ha proposat, decidit i preparat les seues pròpies propostes, «cada una diferent, per que cada eix té unes característiques distintes i unes necessitats pròpies, i que des de la regidoria hem col·laborat aportant una activitat complementària». La regidora ha volgut agrair a totes les persones implicades el seu esforç i dedicació, sovint fora del seu horari laboral, per tal de portar endavant la campanya.

En paraules de Paco Salom, alcalde de Carcaixent, la finalitat principal d’esta iniciativa és «retindre els veïns i veïnes de Carcaixent perquè compren al comerç local, i fer atractiva la ciutat en quant a l'oci i la cultura per atraure potencials clients de localitats veïnes durant la campanya de Nadal”. Segons Paco Salom «s’ha fet un gran treball de coordinació per part de l'Ajuntament i el comerç local per programar de manera conjunta una proposta molt atractiva que esperem que tinga una bona acollida i que ajude a crear un vincle entre Carcaixent i el seu comerç que s’estenga més enllà d’estes dates tan assenyalades».